SA universiteite in finansiële krisis gedompel, sê DADie Universiteit van Kaapstad. Foto: UCT/Facebook Minstens 16 van die 26 Suid-Afrikaanse universiteite word deur ŉ finansiële krisis in die gesig gestaar, het die Demokratiese Alliansie gesê. ŉ Reaksie op ŉ vraag van die DA het Donderdag die omvang van die finansiële krisis van universiteite landswyd aan die lig gebring. “Volgens die repliek sal 16 uit die 26 universiteite in Suid-Afrika, of ŉ verbysterende 62% van universiteite, in die 2017/18 finansiële jaar finansiële probleme ervaar,” het Belinda Bozzoli, DA-LP, gesê. “Die saamgestelde agterstand van die 16 universiteite sal na verwagting R3,97 miljard vir dieselfde finansiële jaar beloop.” Sy het gesê die omvang van die finansiële nood is gebaseer op ŉ ondersoek wat die Raad van Hoër Onderwys onderneem het. “Dit kan waarskynlik toegeskryf word aan die uitgerekte onderbefondsing van ons universiteitsbedryf vir meer as twee dekades,” het sy bygevoeg. Sy het gesê die DA kon R2,73 miljard in die 2016/17-begroting identifiseer wat oorgedra kon word om arm studente by te staan en ook universiteite voldoende kon subsidieer om hul rekeninge te betaal. “Die finansiële krisis by universiteite het ŉ geweldige impak op die armste studente, en hul toekoms word op die spel geplaas. Dit sal ook ŉ verreikende impak hê op ons ekonomie, aangesien noodsaaklike navorsing wat by universiteite gedoen word, onder druk geplaas word,” het Bozzoli verduidelik. Sy het gesê die DA bly verbind daartoe om ŉ langtermynoplossing te vind vir die probleem van bekostigbare gehalte hoër onderrig. Sy het gesê die universiteite wat hierdeur geraak word, is die Noordwes-Universiteit (NWU), Universiteit van Kaapstad (UK), Universiteit van Wes-Kaapland (UWK), Universiteit van die Witwatersrand (Wits), Universiteit van Johannesburg (UJ), Universiteit van Limpopo, Universiteit van KwaZulu-Natal (UKZN), Rhodes Universiteit, Universiteit van Fort Hare, Universiteit van Venda, Tshwane Universiteit van Tegnologie (TUT), Kaapse Skiereiland Universiteit van Tegnologie (KSUT), Vaal Universiteit van Tegnologie (VUT), Sentraal Universiteit van Tegnologie en Mangosuthu Universiteit van Tegnologie.